
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Gynybos resursų agentūros prie Krašto apsaugos ministerijos pirkimo Nr. 8575826 „Medicinos prietaisai“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra (peržiūra prevenciniais tikslais atliekama tam tikra apimtimi).
Prevencine tvarka peržiūrėjusi Pirkimo dokumentus ir įvertinusi viešai Centrinėje viešųjų pirkimų informacinėje sistemoje (toliau – CVP IS) skelbiamą informaciją, atsižvelgdama į galiojantį teisinį reglamentavimą, Tarnyba teikia rekomendacijas dėl Pirkimo dokumentų sąlygų (toliau – Rekomendacija).

1. Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti VPĮ 46 straipsnio 7 dalies nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo“. Daugiau informacijos galima rasti Tarnybos informaciniame pranešime „EBVPD papildytas punktu D3“.
2. Pirkimo sąlygų 14.1 papunktyje yra nurodyta, kad ekonomiškai naudingiausias pasiūlymas išrenkamas pagal kainos / sąnaudų ir kokybės santykį, o pasiūlymo vertinimo kriterijai ir tvarka nurodyti Pirkimo sąlygų 6 priede „Kokybės kriterijai ir jų vertinimas“ (toliau – Vertinimo metodika). Vertinimo kriterijai yra nustatyti kiekvienoje Pirkimo dalyje. 
	Atkreiptinas dėmesys į 1 (pirmos), 2 (antros), 4 (ketvirtos) ir 8 (aštuntos) Pirkimo dalies kriterijus:
	1 (pirmos) Pirkimo dalies „Monitorius paciento gyvybinių funkcijų sekimo“ T1.3 ir T1.4 kriterijai – „Atitinka standartą MIL-STD-461“ ir „Atitinka standartą MIL-STD-810G“; 
	2 (antros) Pirkimo dalies „Atsiurbėjas nešiojamas“ T2.3 ir T2.4 kriterijai – „Atitinka standartą RTCA- DO-160“ ir „Atitinka standartą MIL‑STD‑461“; 
	4 (ketvirtos) Pirkimo dalies „Ultragarsinis prietaisas, nešiojamas“ T4.6 kriterijus – „Atitinka RTCA DO 160“;
	 8 (aštuntos) Pirkimo dalies „Ultragarsinis prietaisas, nešiojamas“ T8.6 kriterijus – „Atitinka RTCA DO 160“. 
	Į Tarnybos prašymą paaiškinti nustatytų vertinimo kriterijų naudą (pridėtinę vertę) perkamam objektui ir kodėl šiuo atveju naudos (pridėtinės vertės) nesuteikia lygiavertis (-čiai) standartas (-ai), Perkančioji organizacija pateikė informaciją apie standartų MIL-STD-461, MIL-STD-810G ir RTCA 160 DO sukuriamą pridėtinę vertę ir nurodė, kad „kokybės kriterijai nustatyti tokie, kokie yra nurodomi techninėje specifikacijoje kaip pageidaujami, be to 6 priedo „Kokybės kriterijai ir jų vertinimas“ lentelės 1 stulpelyje yra nurodyta, kuriame techninės specifikacijos punkte šis kriterijus pateikiamas, todėl teikiant ir vertinant pasiūlymus bus vadovaujamasi techninėje specifikacijoje nustatytais reikalavimais ir lygiaverčiai standartai bus vertinami kaip atitinkantys kokybės kriterijus“.
	Atkreiptinas dėmesys, kad nepaisant to, kad Pirkimo dokumentuose (Pirkimo sąlygų 2.4 papunktyje, taip pat Pirkimo sąlygų 1 priedo „Techninė specifikacija medicinos prietaisų“ (toliau – Techninė specifikacija) sąlygose yra įtvirtinta bendroji sąlyga dėl lygiavertiškumo, prie kiekvieno konkretaus reikalavimo, atitinkančio Įstatymo 37 straipsnio 5 dalies nuostatas, privaloma nurodyti žodžius „arba lygiavertis“. Kadangi nagrinėjamu atveju nurodytų Pirkimo dalių vertinimo kriterijai nustatyti dėl atitikties konkretiems standartams, o Perkančioji organizacija atsakyme nurodė, kad lygiaverčiai standartai taip pat bus vertinami kaip atitinkantys, ši aplinkybė turėjo būti aiškiai įtvirtinta pačiuose vertinimo kriterijų reikalavimuose, prie kiekvieno reikalavimo dėl konkretaus standarto nurodant žodžius „arba lygiavertis“. Be to, Pirkimo sąlygų 2 priedo „Pasiūlymo forma“ lentelėse anksčiau minėti standartai taip pat yra nurodomi be lygiaverčių (be lygiavertiškumo žymos), o tiekėjas turi tik pažymėti, kad atitinka arba neatitinka būtent šį reikalavimą dėl konkretaus standarto. Atsižvelgiant į nurodytą, rekomenduojama patikslinti Pirkimo dokumentus ir prie minėtų standartų nurodyti, kad tinkamais būtų laikomi ir lygiaverčiai standartai.
3. Techninės specifikacijos techninių reikalavimų lentelėje 4 (ketvirtos) ir 8 (aštuntos) dalių Pirkimo objektai komplektuojami su planšetiniais kompiuteriais. Vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl aplinkos apsaugos kriterijų taikymo, vykdant žaliuosius pirkimus, tvarkos aprašo patvirtinimo“ (aktuali redakcija), 4.1 papunkčiu, kompiuteriai ir planšetės yra įtraukti į produktų, kuriems taikytini minimalūs aplinkos apsaugos kriterijai, sąrašą. Tokios prekės privalo atitikti visus produktui nustatytus ir aplinkos ministro įsakymu patvirtintus minimalius aplinkos apsaugos kriterijus, pvz., nustatytas energinio efektyvumo klases bei planšetėms taikomus taisomumo klasės reikalavimus (ne žemesnė nei C klasė). Atsižvelgiant į tai, kad yra vykdomas žaliasis pirkimas (Pirkimo sąlygų 1.10 papunktis), rekomenduojama nustatyti planšetiniams kompiuteriams taikomus minimalius aplinkos apsaugos kriterijus. 
4.  Skelbime apie Pirkimą, visų 8 (aštuonių) Pirkimo dalių 5.1.2 papunktyje, yra nurodyta, kad Sutarties vykdymo vieta yra Kauno apskritis (LT022), tačiau Pirkimo sąlygų 2.5 papunktyje yra nurodyta, kad 1-7 (nuo pirmos iki septintos) Pirkimo dalių įsipareigojimų įvykdymo vieta yra Lietuvos kariuomenės padalinys, Tauro g. 13, Vilnius, o tik 8 (aštuntos) Pirkimo dalies pirkimo objektas pristatomas į Lietuvos kariuomenės Dr. Jono Basanavičiaus Karo medicinos tarnybą, adresu: Ašmenos 2-oji g. 25A, Kaunas. Ši informacija taip pat yra nurodyta Sutarties specialiųjų sąlygų 4.1.2 papunktyje. 
	Pažymėtina, kad Įstatymo 35 straipsnio 3 dalyje nustatyta, kad Pirkimo dokumentų sudedamoji dalis yra skelbimas apie pirkimą. Perkančioji organizacija skelbime esančios informacijos vėliau papildomai gali neteikti. 
	Atsižvelgiant į tai, kad skelbime apie Pirkimą informacija neatitinka Pirkimo dokumentuose nurodytos informacijos, rekomenduojama patikslinti ir suvienodinti šią informaciją. 
5. Atkreiptinas dėmesys, kad Pirkimo sąlygų 3.1.6 papunktyje yra nurodytas Pirkimo dokumentų 4 priedo pavadinimas: „4 priede „Tiekėjų pašalinimo pagrindai, reikalaujami kvalifikacijos reikalavimai ir, jeigu taikoma, kokybės vadybos sistemos ir (arba) aplinkos apsaugos vadybos sistemos standartai“, 3.2 papunktyje – 4 priedas „Kvalifikacijos reikalavimai“, nors 4 priedo antraštė yra „Tiekėjų pašalinimo pagrindai, reikalaujami kvalifikacijos reikalavimai“. Atsižvelgiant į tai, kad Pirkimo dokumentai turėtų būti tikslūs ir aiškūs, be dviprasmybių, rekomenduotina suvienodinti Pirkimo dokumentų priedų pavadinimus.
6. Sutarties specialiųjų sąlygų 3.1.1 papunktyje yra nurodyta: „ <...> sistemą chirurginę vidinio slėgio monitoravimo (1 pirkimo dalis)“. Pirkimo sąlygose ir skelbime apie Pirkimą ši prekė priskirta 5 (penktai) Pirkimo daliai. Rekomenduojama suvienodinti šią informaciją.


	Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija, patikslinusi Pirkimų dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintais ir pakeistais Pirkimo dokumentais.
	Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3 ir 4 dalių nuostatomis.
	





